ÚRAD VLÁDY SLOVENSKEJ REPUBLIKY
      sekcia vládnej legislatívy

							          Na rokovanie vlády SR
							          Dňa 21. septembra 2005
							          K materiálu č. 16452/2005
							          K bodu č.13 

   S T A N O V I S K O

k návrhu nariadenia vlády  Slovenskej republiky , ktorým sa mení a dopĺňa nariadenie vlády  Slovenskej republiky č. 165/2004 Z.z. , ktorým sa ustanovujú požiadavky na uvádzanie osiva olejnín a priadnych rastlín do obehu
I.
        Návrh   nariadenia   vlády Slovenskej republiky ,  ktorým  sa  mení a dopĺňa  nariadenie  vlády Slovenskej republiky č. 165/2004 Z.z. , ktorým sa ustanovujú požiadavky na uvádzanie osiva olejnín a priadnych rastlín do obehu   predkladá   na  rokovanie    vlády   Slovenskej   republiky   minister pôdohospodárstva  Slovenskej   republiky   Zsolt   Simon. 
	II.
       Prijatie predkladanej úpravy si vynútila zmena komunitárnej legislatívy v upravovanej oblasti. Smernica Rady 2004/117/ES z 22. decembra 2004, ktorou sa menia a dopĺňajú smernice Rady 66/401/EHS, 66/402/EHS, 2002/54/ES, 2002/55/ES a 2002/57/ES je adresovaná členským štátom a zaväzuje ich prijať také právne predpisy, ktoré sú potrebné na zabezpečenie súladu s touto smernicou.

        Cieľom návrhu nariadenia vlády je prebratie smernice Rady 2004/117/ES a zároveň vykonanie úprav nesprávnych údajov v platnom znení nariadenia vlády Slovenskej republiky č. 165/2004, ktorým sa ustanovujú požiadavky na uvádzanie osiva olejnín a priadnych rastlín do obehu.
 
III.
    	Predmetný návrh nariadenia vlády bol prerokovaný na zasadnutí Legislatívnej rady vlády Slovenskej republiky dňa 13. septembra 2005.  Legislatívna rada vlády Slovenskej republiky po prerokovaní návrhu nariadenia vlády odporučila predkladateľovi predložiť nové znenie tohto návrhu na rokovanie vlády, v ktorom budú zapracované jej pripomienky a odporúčania.

	IV.
Sekcia vládnej legislatívy Úradu vlády Slovenskej republiky konštatuje, že v návrhu nariadenia  vlády Slovenskej republiky,  ktorým  sa  mení a dopĺňa  nariadenie  vlády  Slovenskej republiky  č. 165/2004 Z. z., ktorým sa ustanovujú požiadavky na uvádzanie osiva olejnín a priadnych rastlín do obehu je z osemnástich pripomienok Legislatívnej rady vlády akceptovaných osem pripomienok, štyri pripomienky boli akceptované čiastočne a šesť pripomienok akceptovaných nebolo. 

         Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády, ktorým  sa  mení a dopĺňa  nariadenie  vlády  č.  165/2004  Z.z., ktorým sa ustanovujú  požiadavky na uvádzanie osiva olejnín a priadnych rastlín do obehu schváliť, s tým že budú zapracované ešte tieto pripomienky :       

V bode 15 v ods. 4 písm. a) bod 1 slovo „nemá“ odporúčame nahradiť slovami „nesmie mať“. 

V bode 15 v ods. 4 písm. a) bod 2 za slová „kontrolným ústavom,“ odporúčame vložiť spojku „a“. 

V bode 15 v ods. 4 v písmene c) odporúčame na konci za textom „najmenej 5%“ vsunúť spojku „a“.

V bode 15 ods. 6 odporúčame druhú vetu preformulovať nasledovne: „Pomernou časťou sa rozumie najmenej 5%z dávok osiva, pričom každému kontrolovanému subjektu sa odoberie najmenej 5% z množstva každého druhu ním vyprodukovaného.“.

K bodu 17 
V § 9 ods. 1 v poslednej vete odporúčame nahradiť slová  „osiva nižšej kategórie“  slovami „takýchto osív“.

V § 9 ods. 2 odporúčame text: „Osivo podľa odseku 1 môže“ odporúčame preformulovať nasledovne: „Osivá podľa odseku 1 môžu“.

K bodu 30 
Text § 22 odporúčame preformulovať nasledovne: „Týmto nariadením vlády sa preberajú právne akty Európskych spoločenstiev uvedené v prílohe č. 4.“ 

K bodu 34
Všade, kde sa uvádza pojem „slovo“ v príslušnom gramatickom tvare odporúčame uvádzať namiesto neho pojem „údaj“ v príslušnom gramatickom tvare.“ 

K bodu 35
Pred slová „Avena fatua“ odporúčame doplniť slová „vkladajú sa“.

K bodu 37
Text: „Zoznam preberaných právnych aktov Európskych spoločenstiev“ odporúčame písať veľkými písmenami.

V Bratislave dňa  20. septembra 2005.

								Štefan Grman
							         generálny riaditeľ
Vypracoval: Andrej Pitoňák    		  	   sekcie vládnej legislatívy